熊禾
寄张廉
七闽古要荒，是为越南徼。
秦汉列职方，居民亦稀少。
文风渐褰开，李唐盛称表。
问之何因尔，风气有先兆。
桓桓观察公，切切廑告诏。
至今章掖流，诗书被余照。
伊洛道既南，考亭重继绍。
譬之中天日，万古垂炳耀。
岂但行中原，衣被弥岭峤。
云胡一气迁，变化有难料。
百年诗书地，末俗事攘矫。
岂是殷民顽，此亦关感召。
天下本无事，庸人自为扰。
庸人亦何伤，贪小祸非小。
小贪人易知，大贪一何巧。
豺狼不堪问，狐鼠何足道。
哀哀消漳民，仁者宜一吊，
何年彗旄头，燐火犹有爝。
十家九空荒，落日曛野烧。
迩来痛甫定，生意渐原草。
三年两徵兵，行人亦伤悼。
闽地本硗瘠，山海相带绕。
两耕不供餐，俭岁即有莩。
独藉煮海余，易以供岁调。
古人弛丽禁，琐琐不尔较。
但令官无亏，一任民转漕。
近年盐法密，适以长贪暴。
茫茫一溟渤，乃是大穽沼。
下不济民穷，上不资国耗。
饥狼与饿鼠，白昼敢嘷噪。
民膏宁几何，尔腹安得饱。
我思山海藏，本是天地宝。
公家卖盐引，本钱亦铢秒。
只今增倍蓰，安得不为挠。
上恩岂不厚，末弊诚不料。
官曹既犹御，何责汝为盗。
千钧发鼷鼠，桃虫集飞鸟。
我欲陈其言，哀情动深悄。
闽山秀而刚，习气本强矫。
近代姱节人，一一皆可考。
汉史言未公，反覆出篁筱。
反覆岂其性，当年久探讨。
学道皆有用，薰陶乃其妙。
抚御或失宜，反以萌不肖。
矧兹一峤地，峒险接深杳。
郡人生本微，邻寇时掠剽。
亟当保天和，玉石戒俱燎。
民生必有养，而后可施教。
云何无其具，而辄事刑勦。
海滨去天边，高高不堪叫。
使者重观风，苏息宜及早。